Neuvoston suositus, annettu 6 päivänä joulukuuta 2001, yhteisen asteikon määrittämiseksi Euroopan unionissa vieraileviin julkisuuden henkilöihin kohdistuvan uhan arviointia varten



Virallinen lehti nro C 356 , 14/12/2001 s. 0001 - 0002



Neuvoston suositus, annettu 6 päivänä joulukuuta 2001, yhteisen asteikon määrittämiseksi Euroopan unionissa vieraileviin julkisuuden henkilöihin kohdistuvan uhan arviointia varten (2001/C 356/01) EUROOPAN UNIONIN NEUVOSTO, joka ottaa huomioon Euroopan unionista tehdyn sopimuksen, sekä katsoo, että jäsenvaltioiden yhteistyötä on tehostettava terrorismin torjunnan alalla, jäsenvaltioiden tai unionin ulkopuolisten valtioiden virallisten henkilöiden liikkuminen unionin alueella on moninkertaistunut, tästä syystä on luotava kiinteitä ja liikkuvia suojajärjestelmiä, joiden on vastattava vakavaa ja asianmukaista arviota kyseisiin henkilöihin kohdistuvasta terrorismin uhasta, on syytä helpottaa jäsenvaltioiden poliisi- ja turvallisuusyksikköjen keskinäistä tiedottamista, joka koskee uhkien tason arviointia turvallisuudesta vastaavissa yksiköissä, arviointi koskee vierailun kohdemaata, ja siinä otetaan huomioon virallisen henkilön asuinmaata koskeva arviointi, SUOSITTELEE, että jäsenvaltiot 1) tehostavat määrällisesti ja laadullisesti tietojenvaihtoa, joka koskee unionin jäsenvaltioissa vierailulla oleviin virallisiin henkilöihin kohdistuvan terrorismin uhan arviointia, luomatta kuitenkaan uusia institutionaalisia rakenteita ja asianomaisten kansallisten lainsäädäntöjen puitteissa. Tietojenvaihto voi tapahtua jonkin jäsenvaltion pyynnöstä erityisesti ennen näitä vierailuja; 2) nimeävät toimivaltaisen yksikön tai yksiköt uhkan arviointia ja tietojen toimittamista varten. Luettelon laatii ja sitä täydentää kulloinenkin puheenjohtajavaltio, joka toimittaa sen jäsenvaltioille; 3) vahvistavat liitteessä esitettyihin numeroihin ja/tai kirjaimiin perustuvan yksinkertaisen ja käytännöllisen arviointiasteikon, joka antaa mahdollisuuden nopeaan tietojenvaihtoon kansallisten yhteyselinten kesken. Tällä asteikolla määritetään, sikäli kuin se on rationaalisesti analysoitavissa, terrorismin uhka, mutta ei poliisin käyttämiä toimenpiteitä tai järjestelyjä, joista päätäminen kuuluu kullekin jäsenvaltiolle. Asteikkoa käytetään jäsenvaltioiden välisissä yhteyksissä, mutta sen käyttö ei ole pakollista jäsenvaltioiden yksiköiden sisäisessä toiminnassa; 4) huolehtivat tämän suosituksen mukaisesti toimitettujen tietojen luottamuksellisuudesta, erityisesti suhteessa sellaisiin unionin ulkopuolisiin valtioihin, joiden virallisia julkisuuden henkilöitä arvio koskee. Tietoja käytetään vain terroristi-iskujen ehkäisemiseen, eikä niitä ilmoiteta kolmansille maille eikä käytetä oikeudellisissa menettelyissä ilman tietoja luovuttaneen valtion suostumusta; 5) käyttävät tietojensiirrossa yhteystoimistojen verkostoa ja varmistavat, että pyynnöt ja vastaukset toimitetaan nopeasti toimivaltaiselle yksikölle tai yksiköille; 6) osallistuvat arviointien vaihtoon edellyttäen, ettei se loukkaa vakavasti kansallisia etuja; 7) tarkastelevat yhteistyön tuloksia kolmen vuoden kuluessa siitä, kun se on kokonaisuudessaan otettu käyttöön; 8) ottavat Europolin mukaan yhteistyöhön siinä määrin, kuin se on mahdollista Europolin toimivaltuuksien puitteissa. Tehty Brysselissä, 6 päivänä joulukuuta 2001. Neuvoston puolesta Puheenjohtaja M. Verwilghen LIITE ARVIOINTIASTEIKKO 1. VÄLITÖN Yksilöityjen tietojen mukaan tiettyä VIP-henkilöä uhkaa välittömästi isku. 2. SUURI Yksilöidyt tiedot tai terroristien viimeaikainen toiminta viittaavat siihen, että VIP-henkilö voi olla terroristiryhmän ensisijainen kohde. 3. MERKITTÄVÄ On olemassa viimeaikaista yleistä tietoa, jonka poliittinen tai turvallisuuteen liittyvä tausta viittaa siihen, että VIP-henkilö voi olla terroristiryhmän erityisesti tavoittelema kohde. 4. KOHTALAINEN Yksilöityä tai yleistä tietoa erityisestä uhasta ei ole, mutta VIP-henkilöön tai hänen edustamaansa maahan liittyvien seikkojen perusteella uhka on mahdollinen. 5. VÄHÄINEN Ei havaintoja, joiden perusteella olisi varsinaista syytä odottaa terrori-iskua. "Z"-kirjainta (Zulu) voitaisiin käyttää osoittamaan sellaisten VIP-henkilöihin kohdistuvien vihamielisten tekojen todellista uhkaa, joista ei koidu hengenvaaraa (esineiden heittäminen, töniminen jne.).